แนวโน้มดัชนีเช้าลุ้นขึ้นต่อเหมือนภูมิภาค
นักวิเคราะห์ฯคาดตลาดหุ้นไทยเช้านี้ปรับตัวขึ้นต่อ แต่อาจติดแนวต้านที่ 1,148 จุด เหตุราคาน้ำมันปรับฐานทำให้อาจไปกดดดันกลุ่มพลังงานให้พักตัวเล็กน้อย
29 ก.พ. 2555

นักวิเคราะห์ฯคาดตลาดหุ้นไทยเช้านี้ปรับตัวขึ้นต่อ แต่อาจติดแนวต้านที่ 1,148 จุด เหตุราคาน้ำมันปรับฐานทำให้อาจไปกดดดันกลุ่มพลังงานให้พักตัวเล็กน้อย           
นางภรณี ทองเย็น ผู้ช่วยกรรมการผู้อำนวยการ สายงานวิจัย บล.เอเซีย พลัส กล่าวว่า ตลาดหุ้นไทยเช้านี้คาดว่าจะยังปรับตัวได้ดีต่อเนื่อง แต่อาจจะติดแนวต้านที่ 1,148 จุด เนื่องจากราคาน้ำมันได้มีการปรับฐานทำให้ไปกดดันหุ้นในกลุ่มพลังงานให้มีการพักตัวเล็กน้อย           ทั้งนี้การที่ตลาดฯน่าจะปรับตัวได้ดีต่อ เนื่องจากตัวเลขค้าปลีกของสหรัฐฯออกมาดี ดังนั้นวันนี้น่าจะเน้นการลงทุนไปทางกลุ่มสื่อสาร และกลุ่มค้าปลีก ที่ยังมี upside ให้เล่นได้ อย่าง MAKRO, ADVANC เป็นต้น โดยเฉพาะพวกหุ้น Domestic play สำหรับการประชุมธนาคารกลางยุโรป(ECB)ที่มีขึ้นในวันนี้ ต่างก็รอดูเรื่องมาตรการ LTRO(เงินกู้ดอกเบี้ยต่ำพิเศษ)แต่เรื่องนี้ตลาดฯก็ได้รับรู้ไปบ้างแล้ว           ด้านนายมงคล พ่วงเภตรา ผู้อำนวยการฝ่ายวิเคราะห์หลักทรัพย์ บล.คันทรี กรุ๊ป กล่าวว่า ตลาดหุ้นไทยน่าจะปรับตัวในแดนบวกได้เช่นเดียวกันตลาดภูมิภาคที่เช้านี้ต่างปรับตัวขึ้นกันในกรอบแคบ พร้อมให้แนวรับ 1,140 จุด แนวต้าน 1,150 จุด